《宴李氏园亭得庆字韵》
宋代·洪刍

我来北斗南，两见回东柄。万斛开府愁，四壁文园病。

谁知深巷中，卉木颇幽夐。大梁贤公子，携酒宾亦命。

红蕤已飘零，绿绮方辉映。岂惟追寻迟，亦苦风雨横。

主宾混谁何，谈笑杂嘲评。讵知时雨灵，但觉中酒圣。

年丰乐崇宁，诗敌蹑长庆。况有雷陈交，何必宛洛盛。

律管承飞灰，羲和驻春令。日月曾几何，佳辰我所竟。

芍药殿馀春，想见晨妆靓。一醉欢有馀，此集君其更。

作者简介：宋洪州南昌人，字驹父。洪朋弟。哲宗绍圣元年进士。放意江湖，不求闻达。徽宗崇宁中坐元符上书邪等，降官监汀州酒税，入党籍。钦宗靖康中为谏议大夫。汴京失守，坐为金人括财，流沙门岛卒。有《老圃集》、《香谱》。